Document ID: 32013R0147

REGOLAMENT TAL-KUMMISSJONI (UE) Nru 147/2013
tat-13 ta’ Frar 2013
li jemenda r-Regolament (KE) Nru 1099/2008 tal-Parlament Ewropew u tal-Kunsill dwar l-istatistika dwar l-enerġija, fir-rigward tal-implimentazzjoni ta’ aġġornamenti ta’ kull xahar u annwali għall-istatistika dwar l-enerġija
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 1099/2008 tal-Parlament Ewropew u tal-Kunsill tat-22 ta’ Ottubru 2008 dwar l-istatistika dwar l-enerġija (1), u b’mod partikolari l-Artikoli 4(3) u 8 tiegħu,
Billi:
(1)
Id-Direttiva 2004/8/KE tal-Parlament Ewropew u tal-Kunsill tal-11 ta’ Frar 2004 fuq il-promozzjoni ta’ koġenerazzjoni bbażata fuq id-domanda għal sħana utli fis-suq intern tal-enerġija (2) u d-Direttiva 2006/32/KE tal-Parlament Ewropew u tal-Kunsill tal-5 ta’ April 2006 dwar effiċjenza fl-użu finali tal-enerġija u dwar servizzi ta’ enerġija (3) jeżiġu mill-Istati Membri biex jirrapportaw dejta kwantitattiva dwar l-enerġija. Sabiex jiġi mmonitorjat il-progress lejn il-kisba tal-objettivi stabbiliti f’dawn id-Direttivi, hija meħtieġa dejta dettaljata u aġġornata dwar l-enerġija, li għandha tinġabar b’mod armonizzat u tkun ta’ kwalità għolja. Tali obbligi ta’ rapportar huma essenzjali, fost l-oħrajn, għas-segwitu tal-għanijiet tal-effiċjenza fl-enerġija u għandhom għalhekk jibqgħu element stabbli tal-iżvilupp tal-qafas legali tal-UE f’dan il-qasam; partijiet minn din id-dejta huma diġà kkomunikati u stabbiliti bħala statistika annwali dwar l-enerġija mill-Kummissjoni (Eurostat).
(2)
Ir-Regolament (KE) Nru 1099/2008 jistabbilixxi qafas komuni għall-produzzjoni, għat-trasmissjoni, għall-evalwazzjoni u għat-tixrid ta’ statistika komparabbli dwar l-enerġija fl-Unjoni.
(3)
L-istatistika dwar l-enerġija tikkonsisti f’qafas statistiku dinamiku ħafna minħabba l-iżvilupp intensiv tal-politiki tal-Unjoni, il-progress teknoloġiku u l-importanza li l-miri tal-Unjoni jkunu mmirati fuq dejta dwar l-enerġija. Għaldaqstant, għandhom isiru aġġornamenti regolari sabiex l-ambitu tal-istatistika jiġi allinjat mal-ħtiġijiet li dejjem jikbru jew jinbidlu.
(4)
Ir-Regolament (KE) Nru 1099/2008 ta lill-Kummissjoni setgħat ta’ implimentazzjoni għall-aġġustamenti tal-annessi statistiċi. L-ewwel aġġustament bħal dan sar fl-2010; minn dakinhar, kien hemm titjib u aġġustamenti ġodda fl-istatistika ta’ kull xahar u annwali u għalhekk jeħtieġ li jiġu indirizzati.
(5)
Il-Kummissjoni żviluppat l-aġġornamenti meħtieġa u ddiskutiet il-fattibbiltà, l-ispejjeż tal-produzzjoni, il-kunfidenzjalità u l-piż tar-rapportar mal-Istati Membri.
(6)
Ir-Regolament (KE) Nru 1099/2008 għandu għalhekk jiġi emendat skont dan.
(7)
Il-miżuri previsti f’dan ir-Regolament huma skont l-opinjoni tal-Kumitat Ewropew tas-Sistema tal-Istatistika,
ADOTTAT DAN IR-REGOLAMENT:
Artikolu 1
L-Annessi għar-Regolament (KE) Nru 1099/2008 jinbidlu bl-Anness għal dan ir-Regolament.
Artikolu 2
Ir-Regolament tal-Kummissjoni (UE) Nru 844/2010 (4) jitħassar.
Ir-referenzi għar-Regolament imħassar għandhom jitqiesu bħala referenzi għal dan ir-Regolament.
Artikolu 3
Dan ir-Regolament għandu jidħol fis-seħħ fl-20 jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-13 ta’ Frar 2013.

Labels: 12
18
19
14